## Deň narcisov je 10. apríla: Aj naša obec sa s hrdosťou zapája!

Každý pozná niekoho, koho zasiahlo onkologické ochorenie. Liga proti rakovine už 35 rokov pomáha onkologickým pacientom a ich rodinám, a to aj vďaka verejno-prospešnej zbierke **Deň narcisov**, ktorej **29. ročník sa uskutoční 10. apríla**.

Naša obec vyzýva svojich občanov, aby sa zapojili do Dňa narcisov a podporili túto dôležitú iniciatívu. Ak v našich uliciach stretnete dobrovoľníkov, neváhajte ich podporiť ľubovoľným príspevkom a pripnutím žltého narcisu – symbolu solidarity, nádeje a podpory. Ak v našej obci dobrovoľníkov nestretnete, môžete prispieť aj zaslaním SMS na číslo 848 alebo online na www.dennarcisov.sk. Každý príspevok je dôležitým krokom k pomoci tým, ktorých zasiahlo toto zákerné ochorenie.  *„Deň narcisov nie je len zbierka. Je to dôležitý moment, keď ako spoločnosť ukazujeme, že ľudskosť a súcit majú svoje miesto. Každý príspevok, každý pripnutý narcis znamená konkrétnu pomoc – od psychosociálnej podpory pacientov a ich rodín až po finančnú pomoc pre jednotlivcov, ktorí sa ocitli v náročnej situácii. Preto ďakujeme každému prispievateľovi, partnerovi a dobrovoľníkovi, ktorý tento deň akokoľvek podporí,“* hovorí **Eva Kováčová, výkonná riaditeľka Ligy proti rakovine**.

**Ako môžete prispieť?**

👉 **Od 10. do 12. apríla** v dm drogerie a lekárňach Dr.Max  
 👉 **Od 7. do 13. apríla** zaslaním **SMS na číslo 848** (v hodnote 3 €)  
 👉 **Online na** [**www.dennarcisov.sk**](http://www.dennarcisov.sk)

Ak vo svojom okolí **nestretnete dobrovoľníkov**, nezabudnite, že stále môžete prispieť **SMS správou na číslo 848, online platbou** na účet **SK09 0900 0000 0054 5454 5454** alebo nakenovaním **QR kódu v aplikácii svojej banky:**

****

Pridajme sa k tomuto výnimočnému dňu, v ktorom aj malé gesto môže priniesť nádej a podporu tým, ktorých zasiahla rakovina. **Tiež na niekoho myslíte, keď si pripínate narcis?**